ITDถูกลดเกรดการเงินแย่เกินคาด
ทริสลดเครดิต ITDเหลือ BBB เหตุผลดำเนินงานสถานะการเงินอ่อนแอเกินคาด ค่าใช้จ่าย หนี้สินพุ่งหลังพัฒนาโครงการขนาดใหญ่
21 ส.ค. 2554

ทริสลดเครดิต ITDเหลือ BBB เหตุผลดำเนินงานสถานะการเงินอ่อนแอเกินคาด ค่าใช้จ่าย หนี้สินพุ่งหลังพัฒนาโครงการขนาดใหญ่
บริษัท ทริสเรทติ้ง ประกาศปรับลดอันดับเครดิตองค์กรและหุ้นกู้ไม่มีประกันชุดปัจจุบันของ บริษัท อิตาเลียนไทยดีเวล๊อปเมนต์ (ITD) เป็นระดับ “BBB” จากเดิมที่ “BBB+” 
ขณะเดียวกันยังจัดอันดับเครดิตหุ้นกู้ไม่มีประกันชุดใหม่ในวงเงินไม่เกิน 3,500 ล้านบาท ที่ระดับ “BBB” ด้วย พร้อมทั้งเปลี่ยนแนวโน้มอันดับเครดิตเป็น “คงที่” จาก “ลบ” โดยบริษัทจะสำรองเงินที่ได้จากการออกหุ้นกู้ชุดใหม่เพื่อใช้ไถ่ถอนหุ้นกู้แปลงสภาพในกรณีที่ผู้ถือหุ้นกู้ประสงค์จะใช้สิทธิในวันที่ 10 มิ.ย.นี้ 
บริษัท ทริส เรทติ้ง เปิดเผยว่า การปรับลดอันดับเครดิต ITD สะท้อนถึงผลการดำเนินงานที่อ่อนแอกว่าที่คาดไว้และยังคงได้รับแรงกดดันจากค่าใช้จ่ายในการพัฒนาโครงการขนาดใหญ่หลายโครงการที่บริษัทต้องดำเนินการตามแผน
นอกจากนี้ การปรับลดอันดับเครดิตยังสะท้อนถึงภาระหนี้ของบริษัทที่อยู่ในระดับสูง ซึ่งเป็นผลจากการลงทุนเชิงรุกในช่วงหลายปีที่ผ่านมา แม้บริษัทได้พยายามลดภาระหนี้โดยการขายเงินลงทุนและสินทรัพย์บางส่วนออกไปในปี 2553 ก็ตาม
“สถานะการเงินในปี 2553 อ่อนแอกว่าที่คาด หากไม่รวมกำไรจากการขายเงินลงทุนจะขาดทุน 1,769 ล้านบาท”
ทริส เรทติ้ง ระบุว่า ในช่วง 4 เดือนแรกของปีนี้ ITD ได้รับงานใหม่มูลค่า 7.71 หมื่นล้านบาท จากทั้งปี 2553 ได้รับงานใหม่ในมูลค่าเพียง 1.6 หมื่นล้านบาท 
ทั้งนี้ ณ วันที่ 26 เม.ย. 2554 บริษัทมีมูลค่างานในมือที่ยังไม่ส่งมอบอยู่ที่ 2 แสนล้านบาท ซึ่งรวมถึงโครงการที่รอลงนามในสัญญาจำนวน 3.69 หมื่นล้านบาท โดยประมาณ 68% เป็นโครงการอยู่ในต่างประเทศ